Sally McNamara: 'Članstvo u NATO-u značajno ne samo za Hrvatsku već i za regiju i sam savez'
Znanstvena suradnica Zaklade Heritage kaže da NATO time šalje snažnu poruku kojom izražava želju da se krene dalje od sukoba na Balkanu
Sally McNamara uvjerena je će Hrvatska biti pozvana u članstvo NATO-a na predstojećem summitu u Bukureštu. Upitali smo je što bi to značilo ne samo za Hrvatsku, nego i za Sjeverno-atlantski savez s obzirom da su hrvatski susjedi – Srbija, Bosna i Hercegovina i Crna Gora – u različitoj mjeri, još uvijek daleko od članstva? : Mislim da će Hrvatsko pristupanje NATO-u biti izvanredno značajno i za nju i za regiju i za NATO. Mislim da NATO time šalje snažnu poruku kojom izražava želju da se krene dalje od sukoba na Balkanu, kao i želju da članice postanu sve zemlje tog područja koje hoće surađivati. Hrvatska će imati odgovornost ne samo da nastavi s vlastitim reformama, nego i da ohrabri svoje susjede u tome da odrastu i da se udalje od sukoba, te da se reformiraju na društvenom, političkom i vojnom planu. Tim se zemljama šalje poruka da je i njima ulazak u NATO dostupan. To je vrlo pozitivan signal i regionalnim zemljama i NATO-u. Reforme koje su Hrvatskoj postavljene kao uvjet za poziv u članstvo, prema ocjenama kritičara nisu do kraja izvršene. Upitali smo gospođu Sally Mcnamara – što ona misli, u kojoj su mjeri reforme provedene? : Hrvatska je pokazala nevjerojatan napredak i u političkim i u vojnim reformama. Mislim da je sklapanje Američko-jadranske povelje postiglo ogroman uspjeh: tri su zemlje surađivale u medicinskoj misiji u Afganistanu, sudjelovale u vojnim misijama u Bosni, Afganistanu, a neke i u Iraku – u suradnji s NATO-om. Postigle su ogroman i dramatičan napredak u reformama, ali im predstoji nastavak tih reformi – u slučaju Hrvatske, to su političke reforme i one koje treba učiniti u upravi. Na kraju smo znanstvenu suradnicu Zaklede Heritage upitali o nagađanjima da Grčka vetom onemogući poziv Makedonije u članstvo – zbog njenog imena. : Svjedoci smo frenetičnih pregovora kojima je cilj da se Grčka priključi ostalima, te da dvije zemlje postignu sporazumno rješenje. Grčka i Makedonija problem trebaju riješiti bilateralno, kako se ne bi potkopalo makedonsko učlanjenje u NATO. Ukoliko se primi Hrvatsku i Albaniju, a ne i Makedoniju, to će predstavljati ogroman korak unatrag i potaknuti snažne emotivne reakcije u regiji, a time bi se postavio i vrlo opasni presedan. Uostalom, kada bi onda Makedonija bila primljena u članstvo, ako ne sada? Ovo je prilika za Grčku da pokaže političku zrelost i diplomatsku mudrost u tihom rješavanju problema – rekla je na kraju Sally McNamara, naglašavajući da bi NATO osudio Grčku ukoliko bi dovela u pitanje želju međunarodne zajednice.